Mynbaas en werker sterf ná ure ondergrondsReddingswerkers probeer by die mans uit te kom. Foto: Verskaf ŉ Mynbaas en ŉ werker is dood nadat hulle Donderdag ure lank ondergronds in Primrose, Germiston, vasgekeer was. Annine Siddall, woordvoerder van ER24, het gesê die twee mans het na bewering meer as 75 m ondergronds gegaan in die myn langs Stanleyweg om watervlakke na te gaan, toe hulle vasgekeer geraak het. “Paramedici is omstreeks 15:00 na die toneel ontbied en daar is vasgestel dat een van die mans toe reeds sowat ŉ uur lank sonder suurstof was.” Ná ŉ langdurige reddingsproses deur brandbestryders en reddingswerkers is een van die mans se liggame omstreeks 18:00 na die oppervlak gebring en deur paramedici op die toneel dood verklaar. Die tweede persoon se liggaam is omstreeks middernag na die oppervlakte gebring. “Ten spyte van die reddingswerkers se volgehoue pogings kon die mans nie na veiligheid gebring word nie en is hulle dood weens ‘n tekort aan suurstof,” het sy gesê. Dit is nog nie duidelik hoe die mans ondergronds vasgekeer geraak het nie. Die voorval word ondersoek.